《满江红 其二》
宋代·侯寘

困顿春眠，无情思、梦魂飘泊。檐外雨、霏霏冉冉，乍晴还落。

山黛四围频入眼，柳丝一缕低萦阁。念沈郎、多感更伤春，腰如削。

风入户，香穿箔。花似旧，人非昨。任游蜂双燕，经营拂掠。

海阔锦鱼传不到，洞深紫凤期难约。谩彩笺、牙管倚西窗，题红叶。

作者简介：宋东武人，字彦周。晁谦之甥。曾为耒阳令。高宗绍兴中以直学士知建康。有《懒窟词》，风格婉约，一时推崇。